
Vektor magnetometria optikailag detektált mágneses rezonanciával

A nitrogén-vakancia (NV) centrum egy olyan ponthibakomplexum a gyémántkristályban, amelyben a nitrogén egy szénatomot helyettesít, mellette pedig egy vakanciát találunk [1]. A hat elektronból álló rendszer S=1 triplett elektronspin-állapotot hoz létre. Az NV centrum spin állapotát optikailag detektált mágneses rezonancia (ODMR) méréssel ki lehet olvasni [2]. A kísérleti technika lényege, hogy az NV centrumok fluoreszcenciáját detektáljuk, miközben változó frekvenciájú mikrohullámú besugárzásnak tesszük ki őket. A fluoreszcens jel rezonánsan megváltozik, amikor a mikrohullámú frekvencia megegyezik a spintriplett alállapotainak átmeneti frekvenciájával. A spintriplett állapot külső mágneses térrel felhasítható, így az alállapotok energiakülönbsége és ennek megfelelően a köztük mérhető átmeneti frekvencia folytonosan változtatható. Az ODMR technikával ezt a frekvenciát mérve az NV centrum alkalmas akár nagyon kicsi külső mágneses terek precíz mérésére.
Az irodalomban ennek sokféle megvalósítását találhatjuk [3], ugyanakkor a kutatás fókuszában extrém alacsony mágneses terek mérése áll, valamint speciális mintanövesztési eljárások kidolgozásával igyekeznek érzékenységet javítani. A gyakorlati alkalmazások szempontjából ugyanakkor fontos lenne millitesla és ennél nagyobb térerősségek esetén is jól működő megoldást adni, ugyanis a kis terekben elterjedten alkalmazott megoldás, miszerint a zérus mágneses terű ODMR spektrum felhasadását linearizálják, nem terjeszthető ki moderált nagyságú terekre sem.
Munkám során kidolgoztam egy algoritmust, ami a mért ODMR spektrumokból numerikus módszerekkel meghatározza a mágneses tér erősségét és irányát a gyémánt egykristály mintában található NV-centrumokhoz viszonyítva. Ez felhasználható mágneses terek mérésére, valamint ismert mágneses térben a vizsgált gyémánt pontos orientációjának meghatározására. A módszer erőssége, hogy tetszőleges nagyságú és irányú mágneses térben működik, ugyanis a rendszert leíró Hamilton-operátor diagonalizációján alapul, szemben az alacsony mágneses terekben alkalmazott linearizációs módszerekkel.

